Игор Северянин
Увертюра

Превод от руски: Петър Велчев, 2008

chitanka.info

Увертюра[0]

Аз славей съм — тенденции в мен няма,

не ме вълнува хич премъдростта…

Но песента ми радва и примамя,

защото съм певец на пролетта.

Аз славей съм — да, аз съм сива птичка,

но песента ми е с вълшебен звук

и отличавам се с една привичка —

да ви внушавам, че светът е друг.

Аз славей съм! Защо са ми критици

без божия искра във свойта гръд?

Свинята наслаждава се на трици,

а не на туй, че клонки шумолят!

Аз славей съм и с нищо, освен с песен,

полезен не съм бил до този ден.

Аз съм така безсмислено чудесен,

че Смисълът се преклони пред мен!

1918

[0] Стихотворението е изградено върху типичното за Игор Северянин остроумие на парадокса, което откриваме и в много от неговите афоризми:

Единственото мое убеждение

е да нямам убеждения.

Аз се радвам само на онези,

които ми се радват.

Всеки велик художник си има

своите шутове — това са критиците.

Ситните „поетушки“ — това са молци

върху шубата на великия поет.

Хората, които ме уверяват, че приличам

на Оскар Уайлд, ме обиждат:

аз много обичам Уайлд, но на мен

ми е достатъчно да приличам на себе си.

(И. Северянин. Тост безответный. Стихотворения, поэмы, проза. Москва, 1999, с.502-503.) ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.